CELEX: 32020D0153
Language: da
Date: 2020-02-03 00:00:00
Title: Kommissionens gennemførelsesafgørelse (EU) 2020/153 af 3. februar 2020 om forbud mod, at Litauen igen udsteder godkendelser i henhold til artikel 53, stk. 1, i forordning (EF) nr. 1107/2009 af plantebeskyttelsesmidler, der indeholder aktivstoffet thiamethoxam, til anvendelse på vårraps mod Phyllotreta spp. og/eller Psylliodes spp. (meddelt under nummer C(2020) 464) (Kun den litauiske udgave er autentisk) (EØS-relevant tekst)

5.2.2020   
               
               
                  DA
               
               
                  Den Europæiske Unions Tidende
               
               
                  L 33/19
               
            
         KOMMISSIONENS GENNEMFØRELSESAFGØRELSE (EU) 2020/153
         af 3. februar 2020
         om forbud mod, at Litauen igen udsteder godkendelser i henhold til artikel 53, stk. 1, i forordning (EF) nr. 1107/2009 af plantebeskyttelsesmidler, der indeholder aktivstoffet thiamethoxam, til anvendelse på vårraps mod Phyllotreta spp. og/eller Psylliodes spp.
         
            
               (meddelt under nummer C(2020) 464)
            
         
         (Kun den litauiske udgave er autentisk)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 53, stk. 3, litra a), og
         ud fra følgende betragtninger:
         
                     (1)
                  
                  
                     Ved Kommissionens gennemførelsesforordning (EU) nr. 485/2013 (2) blev betingelserne for godkendelse af aktivstofferne thiamethoxam, clothianidin og imidacloprid, der tilhører gruppen af neonicotinoider, ændret. Nævnte forordnings artikel 2 indeholdt et forbud mod salg og anvendelse af frø af visse afgrøder, som er blevet behandlet med plantebeskyttelsesmidler, der indeholder disse aktivstoffer, bortset fra frø, der anvendes i drivhuse. Medlemsstaterne måtte derfor ændre eller tilbagekalde eksisterende godkendelser af plantebeskyttelsesmidler, der indeholder disse aktivstoffer.
                  
               
                     (2)
                  
                  
                     Siden den 26. februar 2016 har Litauen gentagne gange udstedt nødgodkendelser, der omfatter behandling af frø, salg og udsæd af frø, som er behandlet med plantebeskyttelsesmidler, der indeholder disse aktivstoffer, med hjemmel i den undtagelse, der er omhandlet i artikel 53, stk. 1, i forordning (EF) nr. 1107/2009 i tilfælde af nødsituationer. Disse nødgodkendelser blev behørigt anmeldt til Kommissionen og til de øvrige medlemsstater.
                  
               
                     (3)
                  
                  
                     Den 3. marts 2017 meddelte Litauen Kommissionen to nødgodkendelser, der var gældende fra den 1. marts 2017 til den 28. juni 2017 af et plantebeskyttelsesmiddel, som indeholdt thiamethoxam (CRUISER OSR) til anvendelse på vårraps mod Phyllotreta
                        nemorum og Psylliodes
                        chrysocephala og af et plantebeskyttelsesmiddel, som indeholdt clothianidin (MODESTO) til anvendelse på vårraps mod Athalia rosae, Delia radicum, Phyllotreta spp. og Psylliodes spp.
                  
               
                     (4)
                  
                  
                     Den 15. september 2017 anmodede Kommissionen i overensstemmelse med artikel 53, stk. 2, i forordning (EF) nr. 1107/2009 Den Europæiske Fødevaresikkerhedsautoritet (»autoriteten«) om at vurdere flere medlemsstaters, herunder Litauens, nødgodkendelser af plantebeskyttelsesmidler, der indeholder aktivstofferne clothianidin, imidacloprid og thiamethoxam, til anvendelser, der ikke længere er godkendt ved gennemførelsesforordning (EU) nr. 485/2013, i lyset af de betingelser for nødgodkendelser, der er fastsat i artikel 53, stk. 1, i forordning (EF) nr. 1107/2009.
                  
               
                     (5)
                  
                  
                     Den 1. marts 2018 meddelte Litauen igen en nødgodkendelse af produktet CRUISER OSR, som indeholder aktivstoffet thiamethoxam, til frøbehandling og udsæd af behandlede frø til anvendelse på vårraps mod Phyllotreta
                        nemorum og Psylliodes
                        chrysocephala.
                  
               
                     (6)
                  
                  
                     Hvad angår de tre pågældende aktivstoffer, blev de begrænsninger, der blev indført ved gennemførelsesforordning (EU) nr. 485/2013, bekræftet ved Kommissionens gennemførelsesforordning (EU) 2018/783 (3), (EU) 2018/784 (4) og (EU) 2018/785 (5). Disse forordninger begrænsede yderligere anvendelsen af plantebeskyttelsesmidler, som indeholder aktivstofferne imidacloprid, clothianidin og thiamethoxam, og tillod kun anvendelser som insekticider i permanente væksthuse eller til behandling af frø, der kun påtænkes anvendt i permanente væksthuse. Desuden skal den deraf resulterende afgrøde forblive i et permanent væksthus i hele sin livscyklus.
                  
               
                     (7)
                  
                  
                     I den tekniske rapport, der blev udarbejdet på Kommissionens anmodning, som omhandlet i betragtning 4, og offentliggjort den 21. juni 2018 (6), vedrørende de fire afgrøde/skadegører-kombinationer, for hvilke Litauen har udstedt nødgodkendelser, konkluderede autoriteten, at for to afgrøde/skadegører-kombinationer var der et godkendt produkt, der indeholdt et alternativt aktivstof med samme virkemåde, nemlig vårraps/Phyllotreta spp. og vårraps/Psylliodes spp. Der var dog ét produkt, der ikke blot dækkede vårraps/Phyllotreta spp. og vårraps/Psylliodes spp., for hvilket der findes et alternativ, men som samtidig blev anvendt til at dække andre afgrøde/skadegører-kombinationer, nemlig vårraps/Athalia rosae og vårraps/Delia radicum, for hvilke der ikke findes et tilgængeligt produkt, der indeholder et alternativt stof.
                  
               
                     (8)
                  
                  
                     På grundlag af autoritetens vurdering mener Kommissionen derfor, at betingelserne i artikel 53, stk. 1, i forordning (EF) nr. 1107/2009 ikke er opfyldt i Litauen, hvad angår CRUISER OSR, der indeholder aktivstoffet thiamethoxam, til anvendelse ved afgrøde/skadegører-kombinationerne vårraps/Phyllotreta spp. og vårraps/Psylliodes spp., eftersom disse nødgodkendelser dækker en afgrøde/skadegører-kombination, for hvilken der findes et andet godkendt produkt, der indeholder et alternativt aktivstof med samme virkemåde. De produkter, der dækker vårraps/Athalia rosae og vårraps/Delia radicum, for hvilke der findes et andet godkendt produkt, der indeholder et alternativt aktivstof med samme virkemåde, dækker også en anden skadegører til den samme afgrøde, for hvilken der ikke findes et alternativ, og Kommissionen finder derfor, at anvendelsen af dette produkt kan accepteres på vårraps, eftersom der ikke bør tilskyndes til at anvende flere plantebeskyttelsesmidler på samme afgrøde for at behandle forskellige skadegørere, når dette kan undgås.
                  
               
                     (9)
                  
                  
                     Ved brev af 16. juli 2018 anmodede Kommissionen derfor Litauen om at bekræfte, at landet ikke igen ville udstede nødgodkendelser af plantebeskyttelsesmidlet CRUISER OSR, der indeholder aktivstoffet thiamethoxam, til anvendelse på afgrøde/skadegører-kombinationerne vårraps/Phyllotreta spp. og vårraps/Psylliodes spp. I sit svar af 17. september 2018 fandt Litauen, at nødgodkendelsen var berettiget.
                  
               
                     (10)
                  
                  
                     Kommissionen finder det nødvendigt at afgøre, at Litauen ikke igen må udstede nødgodkendelser af plantebeskyttelsesmidler, der indeholder aktivstofferne clothianidin eller thiamethoxam, til anvendelse på afgrøde/skadegører-kombinationerne vårraps/Phyllotreta spp. og vårraps/Psylliodes spp.
                  
               
                     (11)
                  
                  
                     Den Stående Komité for Planter, Dyr, Fødevarer og Foder har ikke afgivet en udtalelse inden for den tidsfrist, der var fastsat af formanden. Det blev anset for at være nødvendigt med en gennemførelsesretsakt, og formanden forelagde udkastet til en gennemførelsesretsakt for appeludvalget til yderligere drøftelse. Appeludvalget har ikke afgivet en udtalelse —
                  
               VEDTAGET DENNE AFGØRELSE:
         
            Artikel 1
            Litauen må ikke igen udstede godkendelser i henhold til artikel 53, stk. 1, i forordning (EF) nr. 1107/2009 af plantebeskyttelsesmidler, der indeholder aktivstoffet thiamethoxam, til anvendelse på vårraps mod skadegørerne Phyllotreta spp. eller Psylliodes spp.
         
         
            Artikel 2
            Denne afgørelse er rettet til Republikken Litauen.
         
         
            Udfærdiget i Bruxelles, den 3. februar 2020.
            
               
                  På Kommissionens vegne
               
               Stella KYRIAKIDES
               
                  Medlem af Kommissionen
               
            
         
         
            (1)  EUT L 309 af 24.11.2009, s. 1.
         
            (2)  Kommissionens gennemførelsesforordning (EU) nr. 485/2013 af 24. maj 2013 om ændring af gennemførelsesforordning (EU) nr. 540/2011 for så vidt angår godkendelsesbetingelserne for aktivstofferne clothianidin, thiamethoxam og imidacloprid og om forbud mod anvendelse og salg af frø, som er behandlet med plantebeskyttelsesmidler, der indeholder disse aktivstoffer (EUT L 139 af 25.5.2013, s. 12).
         
            (3)  Kommissionens gennemførelsesforordning (EU) 2018/783 af 29. maj 2018 om ændring af gennemførelsesforordning (EU) nr. 540/2011 for så vidt angår godkendelsesbetingelserne for aktivstoffet imidacloprid (EUT L 132 af 30.5.2018, s. 31).
         
            (4)  Kommissionens gennemførelsesforordning (EU) 2018/784 af 29. maj 2018 om ændring af gennemførelsesforordning (EU) nr. 540/2011 for så vidt angår godkendelsesbetingelserne for aktivstoffet clothianidin (EUT L 132 af 30.5.2018, s. 35).
         
            (5)  Kommissionens gennemførelsesforordning (EU) 2018/785 af 29. maj 2018 om ændring af gennemførelsesforordning (EU) nr. 540/2011 for så vidt angår godkendelsesbetingelserne for aktivstoffet thiamethoxam (EUT L 132 af 30.5.2018, s. 40).
         
            (6)  EFSA supporting publication 2018:EN-1421.